CELEX: 32019D0488
Language: lt
Date: 2019-03-25 00:00:00
Title: 2019 m. kovo 25 d. Komisijos įgyvendinimo sprendimas (ES) 2019/488, kuriuo dėl GSS stočių Asensjone ir Folklando salose iš dalies keičiamas Įgyvendinimo sprendimas (ES) 2016/413, kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES (Tekstas svarbus EEE.)

26.3.2019   
               
               
                  LT
               
               
                  Europos Sąjungos oficialusis leidinys
               
               
                  L 84/4
               
            
         KOMISIJOS ĮGYVENDINIMO SPRENDIMAS (ES) 2019/488
         2019 m. kovo 25 d.
         kuriuo dėl GSS stočių Asensjone ir Folklando salose iš dalies keičiamas Įgyvendinimo sprendimas (ES) 2016/413, kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1285/2013 dėl Europos palydovinės navigacijos sistemų įdiegimo ir eksploatavimo, kuriuo panaikinamas Tarybos reglamentas (EB) Nr. 876/2002 ir Europos Parlamento ir Tarybos reglamentas (EB) Nr. 683/2008 (1), ypač į jo 12 straipsnio 3 dalies c punktą,
         kadangi:
         
                     (1)
                  
                  
                     Komisijos įgyvendinimo sprendimo (ES) 2016/413 (2) priede numatyta GSS stotis įrengti Asensjone ir Folklando salose, t. y. Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) priklausančiose teritorijose;
                  
               
                     (2)
                  
                  
                     2017 m. kovo 29 d. Jungtinė Karalystė pranešė Europos Vadovų Tarybai ketinanti išstoti iš Sąjungos pagal Europos Sąjungos sutarties 50 straipsnį. Todėl nuo 2019 m. kovo 30 d. Jungtinė Karalystė taps trečiąja valstybe ir jai nebebus taikoma Sąjungos teisė, nebent Susitarime dėl išstojimo bus nustatyta kita data arba Europos Vadovų Taryba, susitarusi su Jungtine Karalyste, vieningai nustatys kitą datą;
                  
               
                     (3)
                  
                  
                     dauguma GSS stočių buvo įrengtos Sąjungos valstybių narių teritorijoje dėl priežasčių, daugiausia susijusių su Sąjungos ir jos valstybių narių saugumu. Vis dėlto GSS stočių įrengimas ir eksploatavimas trečiosios valstybės teritorijoje yra galimas, jei su ta valstybe sudaromi atitinkami, visų pirma saugumo srities, susitarimai;
                  
               
                     (4)
                  
                  
                     kadangi nuo 2019 m. kovo 30 d. arba nuo kitos Susitarime dėl išstojimo arba Europos Vadovų Tarybos, susitarus su Jungtine Karalyste, vieningai nustatytos datos Jungtinė Karalystė taps trečiąja valstybe ir jei nuo tos datos su Jungtine Karalyste nebus sudaryti reikiami susitarimai, Asensjone ir Folklando salose esančios GSS stotys turės būti panaikintos. Net jei Jungtinės Karalystės išstojimo diena būtų vėlesnė nei 2019 m. kovo 30 d., būtina atsižvelgti į tai, kad dviejų stočių perkraustymui ir jose esančios įrangos perkėlimui reikia laiko;
                  
               
                     (5)
                  
                  
                     todėl Įgyvendinimo sprendimo (ES) 2016/413 priedas turėtų būti atitinkamai iš dalies pakeistas;
                  
               
                     (6)
                  
                  
                     šiame sprendime nustatytos priemonės atitinka pagal Reglamento (ES) Nr. 1285/2013 36 straipsnio 1 dalį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2016/413 priedo skiltyje „Vieta ir įgyvendinimo priemonės veiklai užtikrinti“ GSS stotims skirtoje eilutėje išbraukiami žodžiai „Asensjone“ ir „Folklando salose“.
         
         
            2 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. kovo 30 d.
         
         
            Priimta Briuselyje 2019 m. kovo 25 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 347, 2013 12 20, p. 1.
         
            (2)  2016 m. kovo 18 d. Komisijos įgyvendinimo sprendimas (ES) 2016/413, kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES (OL L 74, 2016 3 19, p. 45).